Lørdag er sidste udkald, hvis du skal have en hurtigtest i Region Nordjylland. Det er dog stadig muligt at blive testet i Aalborg Lufthavn.

Som konsekvens af den nationale beslutning om at lukke hurtigtest-stederne, kan man fra på søndag ikke længere få en hurtigtest, men i stedet en PCR-test. Der vil være åbent for PCR-test alle dage i alle nordjyske kommuner undtaget Læsø Kommune. Det oplyser Region Nordjylland i en pressemeddelelse. Det er 21 steder, drevet af Falck, der nu lukker. Det vil dog stadig være muligt at blive lyntestet i Aalborg Lufthavn. Det vil være gratis for passagerer, der ankommer med fly, mens andre skal betale 199 kroner. Derudover fortsætter Falck med at pode på de virksomheder og skoler, de har en aftale med, fortæller Kathrine Thomsen, projektleder ved Falck. Mulighed for hurtigtest ved nødstilfælde PCR-test har en gennemsnitlig svartid på 10-12 timer, men Region Nordjylland oplyser i pressemeddelelsen, at skal man ved et nødstilfælde bruge en hurtigtest, vil det være muligt på udvalgte PCR-steder. Du kan se hvilke teststeder, der tilbyder hurtigtest i nødstilfælde her. Siden 2020 har Region Nordjylland udført 4,2 millioner PCR-test og 4 millioner hurtigtest. Der er i perioden blevet fundet 27.000 tilfælde af coronasmitte i regionen. Podere uden job Lukningen af hurtigtest-stederne har betydet, at mange tidligere podere nu står uden job. Derfor blev der tidligere på ugen afholdt jobmesse for omkring 250 opsagte podere. Der var hele 20 forskellige virksomheder til messen, som du kan læse mere om herunder.